Woorde – Yolandi Serfontein
Posted on April 13, 2019 April 14, 2019 by Yollie Serfontein
Ek het nou net op twitter gegaan en ongelukkig moes ek wegstap van 'n virtuele onaangenaamheid wat gedreig het om 'n wonderlike dag te versuur. Ek het geen woorde gepraat nie met hierdie individu nie wat duidelik gedink het dat ek iets is wat ek op geen manier is nie. Ek het net die individu geblok en my kant gestel van hoe ontstellend dit was vir my. Die beste ding wat ek kon doen was om hierdie individu te blok want hy was nie my energie werd nie.
Dit is nou een ding van sosiale media. Dit is vol slaggate en soms duik daar negatiewe aspekte op. Dit is net vir jou om te besluit wat om daarmee te doen. Ek gaan gereeld op nuusblaaie om die nuutste nuus te volg. Dit is vir my om te besluit of ek wil deelneem aan die debatte algaande nuusgebeure of net daar uitbly. Meeste van die tyd bly ek eerder stil en soms is dit interesant watter menings mense het oor sekere onderwerpe. Soms sal ek die kommentaar op Facebook lees en wonder hoekom dié persoon se woorde nie eerder kon gebly het nie.
Ek lewer kommentaar oor onderwerpe wat na aan my hart lê. Geweld teen vroue en kinders is een groot onderwerp wat na aan my hart lê. Dieremishandeling is iets wat my bloed laat kook. Dit is ongemaklike en baie ernstige kwessies wat hulp en bystand van die regering moet kry, maar nie altyd dit kry nie. Die Dros verkragting saak het groot opspraak gewek met mense wat grootliks aan die Ma en die onskuldige slagoffer se kant was, maar tog was daar een of twee mense wat gedink het dat die Ma beter na die kind moes kyk. Karabo Mokoena was deur haar kêrel vermoor en 'n handjievol mense het die blaam vir haar eie dood op haar gesit wat my bloed op twitter laat kook het. My mening het 'n impak gehad, maar het dit rêrig saakgemaak op die ou einde?
As mense 'n artikel op Huisgenoot se Facebook blad oor Karlien van Jaarsveld byvoorbeeld lees, is die kommentaar soms baie negatief en somtyds baie onaangenaam om te lees van mense wat haar nie eens as persoon ken nie. Kommentaar soos "sy soek aandag" en nog meer skaar aan die onnodige kant. Geen mens weet presies hoe dit is vir haar om hierdie soort kommentaar te lees op sosiale media nie.
As mense byvoorbeeld 'n artikel oor Steve Hofmeyr lees op Maroela Media se Facebook blad, sal mense baie positiewe dinge van hom sê, sy lof besing, hom bedank vir wat hy vir sy volk doen en hom verdedig teen dié wat nie baie positief is oor hul held nie. In beide gevalle van Steve en Karlien, die mense se positiewe en negatiewe kommentaar, moet jy jouself afvra of jou mening rêrig tel?
Sosiale Media het net daardie spesiale manier om mense, gewone mense met 'n doodgewone 9-5uur werk, op hol te sit oor groot nuusgebeure. Of dit nou Donald Trump wat sy eie lof besing in 280-karakter tweets of iets meer tragies en meer hartseer soos die Christchurch tragedie waar 50 moslems wreed vermoor was verlede maand. Jou opinie oor elke saak is maar net een van miljoene menings wat gelos word regoor die wêreld want elke mens het daardie reg tot 'n mening van enige soort, maar tog sal dit gou vergete word met nuwe menings wat gelig word.
Mense wat jou kommentaar lees op sosiale media kan reageer op drie maniere, hulle kan positief reageer met 'n duimpie op "like" op Facebook of jou so slegsê op Twitter dat dit soms op 'n persoonlike vlak is. Of mense kan jou blatant ignoreer want volgens hulle is jy maar net nog 'n "niemand" op hul radar. Kwessies soos korrupsie en misdaad is natuurlik almal se gunsteling onderwerpe om jou bloeddruk te laat opjaag. En dan natuurlik kry jy die swak rand, duur kospryse, hoë petrolpryse, beurtkrag en die swak gesondheidstelsel en onderwysstelsel. Rassisme en gelykheid is altyd baie sensitiewe onderwerpe om oor te praat op sosiale media. Ek loop op virtuele eiers wanneer dit kom by hierdie sensitiewe onderwerpe.
Sosiale Media en woorde wat gespreek word op die platforms is maar somtyds net 'n tydbom wat wag om te ontplof, maar is dit soms die moeite werd om jou mening te lig en jy weet dit mag dalk 'n magdom mense ontstel? Ek het ses jaar gelede 'n inskywing op 'n ander blog geskryf en die vraag, na ses jaar bly nogsteeds dieselfde. Tel jou mening op sosiale media rêrig wanneer baie mense nie rêgtig omgee oor wat jy te sê het nie, tensy jy bekend is aan duisende Suid-Afrikaners soos Steve en Karlien natuurlik.